

**A népszámlálás 2022. október 1. és 2022. november 28. közötti időszakban történik.**

**2022-ben 16. alkalommal rendeznek Magyarország területén teljes körű** [**népszámlálást**](https://www.ksh.hu/nepszamlalas2022?utm_source=kshhu&utm_medium=banner&utm_campaign=theme-nepszamlalas)**. Ez egy olyan egyedülálló statisztikai adatfelvétel, amely egyidejűleg biztosítja a szükséges adatok teljességét és területi részletezettségét. Az egyetlen olyan adatforrás, amely teljes körű képet nyújt a népesség és a lakásállomány jellemzőiről.**

A népszámlálást megelőzően a Központi Statisztikai Hivatal (KSH) a népszámlálás részleteiről, a válaszadás módozatairól (pl. az online internetes kitöltéshez szükséges egyedi azonosítóról) felkérő levelet fog küldeni valamennyi magyarországi címre. A felkérő levél nevet nem, csak címet tartalmaz, ezért a pontos felkérés érdekében elengedhetetlen, hogy a levelek a megfelelő címekre érkezzenek.

**A postai kézbesítés minél pontosabb teljesítése érdekében kérjük a lakosságot, hogy a házszámokat, illetve többlakásos épületek esetében az ajtószámot is pontosan tüntessék fel az épületeken és postaládákon.**

A népszámlálásra vonatkozó legfontosabb szabályokat, beleértve a gyűjtendő adatok körét, a 2022. évi népszámlálásról szóló 2018. évi CI. törvény (népszámlálási törvény) írja elő. A népszámlálási törvény szerinti adatszolgáltatás *– az egészségügyi állapotra, a fogyatékosságra, a vallásra, az anyanyelvre és a nemzetiségre vonatkozó adatkörök kivételével* – kötelező.

Az adatgyűjtés a mai kor igényeinek megfelelően három módon teljesíthető, egyrészt az interneten a kérdőívek önálló kitöltésével, valamint elektronikus eszközöket használó számlálóbiztosok közreműködésével valósul meg, papír alapú kérdőívek nélkül az alábbiak szerint:

* **2022. október 1. és október 16.** között: **internetes önkitöltési időszak** (*az online kitöltött kérdőíveket az adatgyűjtő rendszer 2022. október 16. éjfélig fogadja el*)
* **2022. október 17. és november 20.** között: **számlálóbiztosok általi személyes adatgyűjtés**
* **2022. november 21. és november 28.** között: **pótösszeírás-polgármesteri hivatalban** (*azon kimaradt lakosok körében, akik az előző két lehetőség közül egyikkel sem éltek)*

A népszámlálás során gyűjtött adatok kizárólag statisztikai célra használhatók fel. Azok összesített formában kerülnek nyilvánosságra, semmilyen módon nem összeköthetők a válaszadók személyével.

Budajenő, 2022. július 13.

dr. Verhóczki Zita sk.

jegyző

helyi népszámlálási felelős